钦定古今图书集成/明伦汇编/闺媛典/第025卷 > 童释卿妻罗氏
## 钦定古今图书集成/明伦汇编/闺媛典/第025卷 > 童释卿妻罗氏

按《杭州府志》：“罗氏，童贤母，宁海童处士释卿妻也。罗
为县旧族，贤母少丧亲，丰姿端厚，有识度，年十三归
童氏时处士之祖母高年，而父母皆老，贤母事之孝
敬雍顺，治产业，事女工，甚得妇道，舅姑喜，家事一任
之。祖母晚病，手足痹，不能举，溲恶或时污床席，贤母
躬抱持洗涤，饮食必执匙著以进，久而不懈。祖姑心”
德其所为，每私祝曰：“吾苦孙媳无以报，愿汝有子有
妇，咸若汝之孝。”敬。贤母有知能，遇女妹及族人亲戚
皆有恩。祖姑及舅姑卒，相夫奉丧，葬于内外，粗细指
画综理，皆有方略。既而家浸盛，生四丈夫。子长，各有
才智好学，母训以礼义忠厚，尤得母道。及处士早世，
诸子长，娶妇生孙，一听贤母之教，遂相与合食，不分
财异，爨作先祠，置祭器，以奉祖考。家庭之间，出内有
法，长幼有伦，遇人有惠，待宾客有礼。于是贤母远迩
皆称焉。初，元季无政，大家以赀结长吏，田之租税，俾
小民佃者代输，里正因而渔利，每亩征米四升，小民
以为病。会贤母家为里正，催民租税，命减其半，不足，
宁出己粟以输，乡闾贫弱赖以不困。洪武初，宁海及
邻县饥，里中富人以麦贷，贫乏者，每麦一斗，偿谷二
斗三升。时贤母家有谷数廪，召诸子谓曰：“饥者众，而
吾家幸有馀，安忍乘时取倍蓰之息？若等无效他人，
宜减息一斗，以为乡率。”于是长子遵母意，与诸弟行
之。又白于县，请禁多取息以病民者。数百里内贷麦
者，利其息少，竞奔走焉。咸叹息以为童母恩己。母好
施予，孤弱不能自守者，给以钱粟，不责其偿，为之娶
妇，使成家业，如是者二十馀人。人或告饥，推食以与
之。遇人有急，度其事可解，属诸子为解之。后或背负，
绝不与较。至不义事。戒莫近于不可者，戒弗为其揣
料。世事明远，虽丈夫弗逮也。家人婢仆，人人察其饥
饱苦乐，与其才性所宜，无有怨者。今年几八十，子妇
及诸孙妇男女数十人，曾孙七八人，奉养祗顺，不敢
违果。若祖姑所祝，名人修士往来者，皆致拜而去。